ଡିଆରଡିଓର କରୋନା ଔଷଧର ମୂଲ୍ୟ ଧାର୍ଯ୍ୟ, ଜାଣନ୍ତୁ କେତେ ଟଙ୍କାରେ ମିଳିବ 2-DG ? - Prameya News7\nଡିଆରଡିଓର କରୋନା ଔଷଧର ମୂଲ୍ୟ ଧାର୍ଯ୍ୟ, ଜାଣନ୍ତୁ କେତେ ଟଙ୍କାରେ ମିଳିବ 2-DG ?\nନୂଆଦିଲ୍ଲୀ ୨୮/୫ଃ କରୋନା ବିରୋଧୀ ଲଢ଼େଇରେ ଡିଫେନ୍ସ ରିସର୍ଚ୍ଚ ଆଣ୍ଡ ଡେଭେଲପ୍ମେଣ୍ଟ ଅର୍ଗାନାଇଜେସନ୍ (ଡିଆରଡିଓ) ପ୍ରସ୍ତୁତ କରିଥିବା ଔଷଧ ୨ ଡିଜିର ଦର ଧାର୍ଯ୍ୟ ହୋଇଛି। ହାଇଦ୍ରାବାଦର ଡ. ରେଡ୍ଡୀ ଲାବ୍ ସହ ମିଶି ଡିଆରଡିଓ ପ୍ରସ୍ତୁତ କରିଥିବା ୨ ଡିଅକ୍ସି-ଡି-ଗ୍ଲୋକୋଜ୍ (୨ଡିଜି) ପ୍ୟାକେଟରେ ଆସୁଥିବା ବେଳେ ଏହାର ଦାମ ଲୋକଙ୍କ ପାଇଁ ୯୯୦ ଟଙ୍କା ରଖାଯାଇଛି ।\nକେନ୍ଦ୍ର ଏବଂ ରାଜ୍ୟ ସରକାରଙ୍କ ପାଇଁ ଏହି ଔଷଧ କମ୍ ମୂଲ୍ୟରେ ଉପଲବ୍ଧ କରାଇବ ଡିଆରଡିଓ ଏବଂ ଡ. ରେଡ୍ଡୀ ଲାବ। ନିକଟରେ ଡିଜିସିଆଇ ଏହି ଔଷଧକୁ ଜରୁରିକାଳୀନ ବ୍ୟବହାର ପାଇଁ ଅନୁମତି ଦେଇଥିଲା। ୨ ଡିଜି ନେବା ପରେ କରୋନା ରୋଗୀ ଆଉ ଅକ୍ସିଜେନ୍ ଉପରେ ନିର୍ଭର କରିବେ ନାହିଁ ବୋଲି ଡିଆରଡିଓ ଦାବି କରିଛି। କରୋନାର ଦ୍ବିତୀୟ ଲହର ଘାତକ ହୋଇଥିବା ବେଳେ ସଂକ୍ରମିତଙ୍କ ଶରୀରରେ ଅକ୍ସିଜେନର ଅଭାବ ହେଉଥିବାରୁ ମୃତ୍ୟୁ ହେଉଛି।\nଔଷଧର କ୍ଲିନିକାଲ୍ ଟ୍ରାଏଲ୍ରୁ ଜଣାପଡ଼ିଛି ହସ୍ପିଟାଲରେ ଭର୍ତ୍ତି କରୋନା ରୋଗୀଙ୍କ ଶରୀରରେ ଏହି ଔଷଧ ଅକ୍ସିଜେନ୍ ନିର୍ଭରତା କମ୍ କରୁଛି। ୨ ଡିଜି ଔଷଧ ବ୍ୟବହାର କରିବା ପରେ କରୋନା ରୋଗୀ କମ୍ ଦିନରେ ସୁସ୍ଥ ହେଉଥିବା ମଧ୍ୟ ଜଣାପଡ଼ିଛି । ଡିଆରଡିଓର ଏହି ଔଷଧ ଏକ ପାଉଚ୍ରେ ପାଉଡର ରୂପରେ ମିଳୁଛି। ଯାହାକୁ ପାଣିରେ ମିଶାଇ ରୋଗୀଙ୍କୁ ଦିଆଯାଉଛି ।\nତେବେ ପ୍ରତିରକ୍ଷା ମନ୍ତ୍ରୀ ରାଜନାଥ ସିଂହ ଏବଂ କେନ୍ଦ୍ର ସ୍ବାସ୍ଥ୍ୟମନ୍ତ୍ରୀ ଡାକ୍ତର ହର୍ଷବର୍ଦ୍ଧନ ୧୭ ମେ'ରେ ୨ ଡିଜି ଔଷଧକୁ ଲଞ୍ଚ କରିଥି ଲେ। ଏହା ବ୍ୟତୀତ ଡିଆରଡିଓ ଆଉ ଏକ ବଡ଼ ଆବିଷ୍କାର ମଧ୍ୟ କରିଛି। ଆଣ୍ଟିବଡି ଡିଟେକ୍ସନ କିଟ୍ ପ୍ରସ୍ତୁତ କରିଛି ଡିଆରଡିଓ। କିଟର ନାଁ ରଖିଛି 'DIPCOVAN'।
